Milan Majerský

PaedDr. Milan Majerský, PhD. (* 12. máj 1971, Levoča) je slovenský konzervatívny politik, pedagóg a športovec, od roku 2020 predseda strany KDH a od 1. decembra 2017 predseda Prešovského samosprávneho kraja. V minulosti bol najprv mestský poslanec a v rokoch 20142017 primátor mesta Levoča.

Životopis

Mladosť, štúdium, pedagogické pôsobenie 
Narodil sa v Levoči, kde prežil mladosť. Ako študent sa venoval práci s mládežou, organizoval tábory a stretnutia. Neskôr začal študovať rímskokatolícku teológiu v seminári na Spišskej Kapitule. Učiteľské štúdiá ukončil ziskom titul Mgr. na Gréckokatolíckej teologickej fakulte Prešovskej univerzite v Prešove v roku 1997. Ako pedagóg pôsobil v rokoch 19972014 na Gymnáziu sv. Františka Assis­kého v Levoči. Vyučoval predmety telesná výchova a náboženská výchova.

V rokoch 2013 až 2015 zastával pozíciu riaditeľa (polovičný pracovný úväzok) Katolíckeho pedagogického a katechetického centra n. o. V roku 2016 úspešne obhájil titul PhD. na Katolíckej univerzite v Ružomberku, v študijnom programe: Teória vzdelávania náboženskej výchovy,
s názvom dizertačnej práce: Využitie pohybových aktivít v katechéze.

Politická činnosť 
Majerský v roku 1990 spoluzakladal klub KDMS v Levoči. Od roku 1998 bol poslancom mestského zastupiteľstva v Levoči. Túto pozíciu zastával tri volebné obdobia (do roku 2010). Od roku 2009 je poslancom Prešovského samosprávneho kraja. V komunálnych voľbách v roku 2010 kandidoval na post primátora Levoče s podporou širokej koalície KDH, OKS, SaS, SDĽ a SDKÚ-DS, voľby však prehral o 12 hlasov. Získal 2 174 (45,24 %) hlasov, kým obhajujúci primátor Miroslav Vilkovský s podporou strán ĽS-HZDS, SF a SMER-SD 2 186 (45,49 % hlasov). Následne sa kvôli tesnej prehre vo voľbách od roku 2010 opakovane súdil o post primátora mesta Levoča

Primátor Levoče (20142017) 
V roku 2014 v komunálnych voľbách opäť kandidoval na post primátora Levoče. Tentoraz už zvíťazil, kedy bol spomedzi štyroch kandidátov zvolený pomerom hlasov 50,5 %, získal 2 370 hlasov. Kandidoval s podporou pravicovej koalície KDH, KDS, MOST-HÍD, NOVA, OKS, #SIEŤ a SDKÚ-DS. Zaujímavosťou je, že počas jeho úradovania sa podarilo zjednotiť mestské zastupiteľstvo, v ktorom sa nevytvoril žiadny stranícky poslanecký klub.

V roku 2016 mesto Levoča pod jeho vedením nakúpilo pozemky s cieľom vybudovať individuálnu bytovú výstavbu (v cene 17 €/m², uznesenie č.10) a následne oslovilo realizačnú firmu, ktorej tejto pozemky mesto predalo priamo, bez súťaže (za cenu 10 €/m², uznesenie č. 7), čo osobne v diskusii TV Levoča potvrdil aj zástupca primátora.

Za rok 2016 Levoča v hospodárení skončila na 130. mieste zo 138. hodnotených miest. Úrokové zaťaženie mesta sa však znížilo zo 108 000 € (rok 2016) na 75 000 € (rok 2017).

Pod vedením primátora Majerského Levoča obsadila 74. miesto zo 100 hodnotených samospráv v rebríčku Transparency International za rok 2016. Za jeho primátorovania bol 30. septembra 2015 otvorený nový zimný štadión a schválený zákaz hazardu (máj 2016). V máji 2016 ako prvý primátor na Slovensku podpísal memorandum o spolupráci s Mestským mládežníckym parlamentom. V auguste 2017 začala výstavbu výrobných hál spoločnosť Helske s.r.o., ktorá ako nový investor v hnedej priemyselnej zóne mesta Levoča vytvorí do konca roka 2018 120 nových pracovných miest. S rekonštrukciou vstupného bodu mesta – Košickej brány sa začalo v septembri 2017 a celkovo sa preinvestuje 500 000 €. Okrem toho mesto za jeho vedenia investovalo do ďalších menších rekonštrukcií: fontána dobročinnosti, detské ihrisko na sídlisku Západ, oprava chodníkov na sídlisku Západ a pod.

V apríli 2016 ohlásil kandidatúru na post predsedu KDH (Kresťanskodemokratického hnutia). Neskôr sa tejto kandidatúry vzdal, ale v júni bol zvolený za podpredsedu Kresťanskodemokratického hnutia.

Predseda Prešovského samosprávneho kraja (2017súčasnosť) 
V máji 2017 ohlásil kandidatúru na predsedu Prešovského samosprávneho kraja za koalíciu strán KDH – OĽANO – SaS – NOVA. Dňa 4. 11. 2017 bol zvolený za predsedu Prešovského kraja. Pri historicky najvyššej volebnej účasti v kraji (29,95 %) víťazil v deviatich okresoch a získal 40,4 % hlasov oproti Petrovi Chudíkovi (SMER-SD) so 30,6 % a štyrmi víťaznými okresmi.

V spolupráci s ministerstvom hospodárstva má v pláne pritiahnuť do kraja investora a v spolupráci so štátnymi úradmi pomôcť rómskej komunite zamestnať sa. Chce taktiež nájsť nových leteckých dopravcov do kraja, rozvíjať kúpeľníctvo či vybudovať cyklotrasy a podporovať zdieľané bicykle. Chce urýchliť výstavbu obchvatu Prešova a rýchlostných ciest ďalej na východ Slovenska do Svidníka či Sniny. Chce podporovať mládež a vytvoriť napr. študentský parlament PSK.

V roku 2022 opätovne kandidoval na post predsedu PSK. Vo voľbách ho okrem KDH podporili SaS, SME RODINA a ZA ĽUDÍ. Mandát obhájil, keď získal 111 343 hlasov (42,01 %) a zvíťazil nad Michalom Kaliňákom, ktorý získal 31,39 % hlasov.

Voľby do NR SR 2020 a predseda KDH, voľby do NR SR 2023 

Vo voľbách do Národnej rady SR vo februári 2020 Majerský kandidoval z druhého miesta kandidátky KDH. Získal 33 516 prednostných hlasov (tesne za predsedom KDH Alojzom Hlinom), keďže KDH však získalo len 4,65 % hlasov, do parlamentu sa nedostal.

6. mája 2020 ohlásil Majerský kandidatúru na predsedu KDH na plánovanom augustovom sneme. Jeho kandidatúru podporila okrem iného KDMS aj Združenie kresťanských seniorov Slovenska. Snem KDH sa konal 22. augusta 2020 v Ružomberku. Majerský na ňom bol zvolený za predsedu KDH, ako jediný kandidát získal 278 z 326 hlasov delegátov. 

Majerský bol za predsedu KDH opätovne zvolený na sneme hnutia 18. júna 2022. Nemal vyzývateľa a získal drvivú väčšinu hlasov odovzdaných 298 delegátmi. Je volebným lídrom KDH vo voľbách do Národnej rady SR v septembri 2023.

Názory na politické témy 
Milan Majerský v rozhovore pre Denník N uviedol že „Podpísanie dohody je štandardný postup.“ Podporuje uzatvorenie zmluvy DCA so Spojenými Štátmi, poukazuje pritom na vyjadrenia americkej veľvyslankyne, že žiadne základne tu nebudú a straty suverenity v dôsledku prítomnosti americkej armády sa neobáva.

Ako problém vníma naopak cestu generálneho prokurátora Maroša Žilinku do Ruska na oslavu výročia vzniku ruskej prokurátury: „Maroš Žilinka je slušný človek, niekedy ale prepálil a najviac ma vyrušuje jeho vyjadrenie ohľadom odchodu do Moskvy na stretnutie s ruským prokurátorom.“ Podľa Milana Majerského takáto cesta nie je slušná ani vhodná.

Kritika 
Majerský bol podrobený kritike, keď 3. septembra 2023 v relácii Na telo označil LGBT výrazom „pliaga“. Ešte v tej samotnej relácii deklaroval potrebu rozlišovať medzi LGBT ideológiou a ľuďmi. Po tom, ako ho politici iných strán (Progresívne Slovensko, SaS, Demokrati) vyzvali, sa Majerský ospravedlnil a upresnil, že označenie nebolo smerované na skupinu ľudí, ale na ideológiu.

Osobný život 
Majerský má z 13-ročného manželstva s predchádzajúcou manželkou Marcelou dve deti, v roku 2019 sa rozviedli a na jar 2020 uznal ich manželstvo za nulitné cirkevný súd. Krátko nato sa Majerský zasnúbil s europoslankyňou a rovnako ako on členkou KDH, Miriam Lexmann. V auguste 2020 sa zosobášili v kostole Panny Márie Snežnej v Bratislave.

Športová kariéra 
Bol aktívnym športovcom. Hrával hádzanú, hokej a basketbal. Venoval sa aj cyklistike.

S basketbalom začal vo veku 15 rokov, basketbale hráva na pozícii pivota so svojou výškou 200 cm. S klubom BK Kovohuty Krompachy pôsobil v extralige mužov. V sezónach 2002/03 a 2003/04 hral 1. slovenskú basketbalovú ligu za klub BK 04 AC LB Spišská Nová Ves. V roku 2004 so Spišskou Novou Vsou vybojoval víťazstvo v prvej lige a postup do extraligy. Neskôr bol hráčom klubov BK 95 Prešov a BK Slovenský Orol v Levoči, v druhej lige východ nastupoval za Levoču aj už ako župan v roku 2018 vo veku 46 rokov.

Referencie

Iné projekty

Externé odkazy 
 Milan Majerský – osobný a predvolebný web
 Články týkajúce sa Milana Majerského na portáli teraz.sk TASR

Osobnosti z Levoče
Absolventi Gréckokatolíckej teologickej fakulty Prešovskej univerzity v Prešove
Absolventi Katolíckej univerzity v Ružomberku
Slovenskí pedagógovia
Politici KDH
Slovenskí komunálni politici
Poslanci Prešovského samosprávneho kraja
Primátori slovenských miest
Poslanci obecných zastupiteľstiev na Slovensku
Predsedovia Prešovského samosprávneho kraja
Predsedovia slovenských politických strán